Snublesteiner

Snublesteiner (tysk: «Stolpersteine») er et prosjekt av den tyske kunstneren Gunter Demnig. Snublesteiner er minnesmerker over individuelle ofre for nazistenes holocaust i Det tredje rike.

 Om prosjektet 
Minnesmerkene plasseres i bakken for eksempel i fortau like ved den boligen hvor ofrene bodde. Snublesteinene er kubiske steiner på omtrent 10×10×10 cm, med messing på toppflaten. De har inskripsjonen «Her bodde» eller «Hier wohnte», navn og fødselsdag, dato og sted for deportasjon og dødsfall. Steinene legges ned i bakken som brostein, med overflaten i flukt med bakken.

Det er skoler, slektninger og ulike organisasjoner som bistår med å samle informasjon. Finansieringen skjer ved hjelp av frivillige donasjoner.

 Omfang 
Demnig fikk ideen til Snublesteinene i 1992 og samme år ble den første steinen lagt ned i Köln. I 2019 var det utplassert over  i 18 europeiske land, og per juni 2023 var det lagt ned rundt  steiner. Det er prosjekter på mer enn 300 steder i Tyskland. I hver av byene Hamburg, Köln og Berlin er det plassert over  steiner. Senere har prosjektet også blitt utvidet til Østerrike i 1997, Ungarn og Nederland i 2007, Polen og Tsjekkia i 2008, Belgia og Ukraina i 2009, Italia og Norge i 2010, Slovenia og Slovakia i 2012, Kroatia, Russland, Frankrike, Sveits og Luxembourg i 2013, og Romania i 2014. (Årstallet angir hvilket år den første snublesteinen ble nedlagt i de respektive land.)

 Norge 
772 jøder ble tatt i Norge og deportert til konsentrasjonsleirer i Europa i løpet av krigen. Kun 34 av disse overlevde fangeoppholdet. 

I august 2010 ble de første 20 snublesteinene nedlagt i Norge, 19 utenfor bygårdene Calmeyers gate 15 og én ved Dalsbergstien 3 (hvor Ruth Maier bodde) i Oslo. I september 2011 ble det lagt ned 23 snublesteiner i Oslo, på følgende adresser:

 Maridalsveien utenfor bygården Iduns gate 2 (Fredensborg)
 Maridalsveien 11A (Fredensborg)
 Markveien 67 (Grünerløkka)
 Karl den 12s gate 30 (Eksisterer ikke lenger, mellom Oslo Plaza og Oslo Spektrum) (Vaterland)
 Rådhusgaten 28 (Sentrum)
 Langes gate 11 (St. Olavs plass)
 Geitemyrsveien 27B (St.Hanshaugen)

I september 2012 ble nye 21 steiner lagt ned i Oslo, som da hadde totalt 64 stykker.

Trondheim fikk sine åtte første snublesteiner i september 2012, og Larvik fikk ni steiner samme måned.

På 75-årsdagen for Krystallnatten, den 9. november 2013, ble Moritz Rabinowitz minnet med en snublestein utenfor hans tidligere hjem i Strandgaten i Haugesund. Det ble også lagt ned en stein for Georg Rechenberg, som overlevde Holocaust og returnerte til Haugesund etter krigen. Denne steinen befinner seg i Øvregata.

I løpet av 2014 ble det lagt ned rundt 100 nye steiner i Norge. Dermed er 246 jøder og personer fra andre, forfulgte minoriteter som ble deportert fra Norge, blitt minnet med snublesteiner (august 2014). 14. juni 2014 ble de første 10 snublesteinene satt ned i Bergen, i bydelen Møhlenpris, hvor mange jødiske familier bodde. Video av begivenheten, ved Knut Georg Flo

Den 16. juni 2014 ble tre snublesteiner lagt ned på tomten der huset til Shotland-familien i Harstad stod. Shotland var en jødisk familie som under den andre verdenskrig ble sendt til Auschwitz. Ingen av Shotland-familien overlevde.

I 2015 ble det satt ned snublestein til minne om motstandsmannen Tormod Nygaard.

I 2015 ble sju snublesteiner lagt ned på Fjellhamar utenfor Oslo, til minne om ekteparet Bodd og fem av deres seks barn i alderen 16–20 som ble deportert i 1942. Alle ble myrdet i Auschwitz. En baby på barnehjem overlevde. Pleieren på barnehjemmet tok senere med seg babyen hjem til sin egen familie. 

I juni 2016 ble det satt ned snublesteiner i Kristiansund, til minne om de 18 jødiske kristiansunderne som ble deportert til Auschwitz. Syv ofre fra familien Borøchstein har sine steiner ved Nedre Enggate 21, fire ofre fra familien Hirsch har sine steiner ved Hauggata 14, seks ofre har sine steiner ved Ole Jullums Gate 17, og Sara Granstein har sin stein plassert utenfor Fløyveien 13; ved adressene der alle bodde. Kristiansund hadde Norges tredje største jødiske befolkning, med egen rabbiner og eget forsamlingssted.

I juni 2016 ble det satt ned snublesteiner til minne om Israel, Lea, Reidun og Morten Steinfeld ved Rasmus Rønnebergsgate 18 i Ålesund, hvor familien hadde sitt siste bosted.

 Kritikk 
Prosjektet er møtt med kritikk fra flere hold. Noe av kritikken, og da særlig fra Charlotte Knobloch, president for Zentralrat der Juden in Deutschland («sentralrådet for jødene i Tyskland»), handler om at steinene plasseres i bakken, og at navnene dermed «tråkkes på». I München ble prosjektet av denne grunn stoppet av myndighetene, og snublesteiner er kun plassert på privat grunn der eieren har gitt sitt samtykke. Andre ønsker ikke daglige påminnelser om de samme tragiske enkeltskjebner.

På nettet er det kart over hvor i München snublesteiner er lagt ned, og hvor de er festet på offentlige bygg.Snublesteiner i München

 Referanser 
Se også: Raimund Wolfert: En snublestein for Ruth Maier. I: Lambda Nordica 2011, nr. 1, s. 91-98.

 Eksterne lenker 

 Jødisk Museum: Snublestener
 Gunter Demnigs nettside: Stolpersteine 
 Google Maps: Snublestener i Norge

Kategori:Tysk kunst
Kategori:Minnesmerker for andre verdenskrig og holocaust
Snublesteiner (Stolpersteine)